CELEX: 32020D2090
Language: sl
Date: 2020-12-04 00:00:00
Title: Sklep Evropske centralne banke (EU) 2020/2090 z dne 4. decembra 2020 o spremembi Sklepa ECB/2013/10 o apoenih, specifikacijah, reprodukciji, zamenjavi in jemanju eurobankovcev iz obtoka (ECB/2020/60)

15.12.2020   
               
               
                  SL
               
               
                  Uradni list Evropske unije
               
               
                  L 423/62
               
            
         SKLEP EVROPSKE CENTRALNE BANKE (EU) 2020/2090
         z dne 4. decembra 2020
         o spremembi Sklepa ECB/2013/10 o apoenih, specifikacijah, reprodukciji, zamenjavi in jemanju eurobankovcev iz obtoka (ECB/2020/60)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije in zlasti člena 128(1) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti člena 16 Statuta,
         ob upoštevanju naslednjega:
         
                     (1)
                  
                  
                     Povečalo se je število reprodukcij eurobankovcev, vzetih iz obtoka, ki bi jih utegnila širša javnost pomotoma zamenjati za pristne eurobankovce, čeprav so na nekaterih od teh reprodukcij majhne ali težje zaznavne oznake, da so „kopije“, da „niso zakonito plačilno sredstvo“ ali da „se lahko uporabljajo samo za filme ali kot rekviziti“, saj so videti kot eurobankovci in posnemajo nekatere zaščitne elemente bankovcev. Te reprodukcije se ponujajo in kupujejo predvsem na spletnih tržnicah ali spletnih straneh. Reprodukcije, ki jih utegne širša javnost pomotoma zamenjati za pristne bankovce, so v skladu s Sklepom ECB/2013/10 (1) nezakonite. Zato je pomembno, da se sprejmejo ukrepi za zmanjšanje in sčasoma ustavitev njihovega nadaljnjega razširjanja. Zlasti jasnejša prepoved nezakonitih dejavnosti zagotavlja večjo pravno varnost. Hkrati je pomembno imeti možnost izvzetja dejavnosti v zvezi z nekaterimi reprodukcijami, če Eurosistem meni, da jih širša javnost ne more pomotoma zamenjati za pristne eurobankovce.
                  
               
                     (2)
                  
                  
                     Zato je treba Sklep ECB/2013/10 ustrezno spremeniti –
                  
               SPREJEL NASLEDNJI SKLEP:
         
            Člen 1
            Sprememba
            Člen 2 Sklepa ECB/2013/10 se nadomesti z naslednjim:
            
               
                  „Člen 2
                  Pravila za reprodukcijo eurobankovcev
                  
                     1.   ‚Reprodukcija‘ pomeni vsako fizično ali nefizično podobo, ki uporablja vse ali samo en del eurobankovca, kakor je določeno v členu 1, ali dele njegovih posameznih elementov dizajna, kot so med drugim barva, mere in uporaba črk ali simbolov, ki so lahko podobni pristnemu eurobankovcu ali dajejo splošen vtis pristnega eurobankovca, neodvisno od:
                     
                                 (a)
                              
                              
                                 velikosti podobe ali
                              
                           
                                 (b)
                              
                              
                                 materialov ali tehnik, uporabljenih za njeno izdelavo, ali
                              
                           
                                 (c)
                              
                              
                                 tega, ali so bili elementi dizajna eurobankovca, kot so črke ali simboli, spremenjeni ali jim je bilo kaj dodano ali ne.
                              
                           
                  
                     2.   Razen če se ECB ali NCB strinja z izvzetjem, kakor je določeno v odstavku 5, se reprodukcije, ki ne ustrezajo merilom, določenim v odstavku 3, štejejo za nezakonite ter je prepovedana njihova proizvodnja, posedovanje, prevoz, razširjanje, prodaja, promocija, uvoz v Unijo in uporaba ali poskus uporabe za transakcije.
                  
                  
                     3.   Reprodukcije, ki ustrezajo naslednjim merilom, se štejejo za zakonite, ker ni nevarnosti, da bi jih širša javnost utegnila pomotoma zamenjati za pristne eurobankovce:
                     
                                 (a)
                              
                              
                                 enostranske reprodukcije eurobankovcev, kakor je določeno v členu 1, pod pogojem, da velikost reprodukcije po dolžini in širini znaša 125 % ali več oziroma 75 % ali manj dolžine in širine zadevnega eurobankovca, kakor je določeno v členu 1, ali
                              
                           
                                 (b)
                              
                              
                                 dvostranske reprodukcije eurobankovca, kakor je določeno v členu 1, pod pogojem, da velikost reprodukcije po dolžini in širini znaša 200 % ali več oziroma 50 % ali manj dolžine in širine zadevnega eurobankovca, kakor je določeno v členu 1, ali
                              
                           
                                 (c)
                              
                              
                                 reprodukcije posameznih elementov dizajna eurobankovca, kakor je določeno v členu 1, pod pogojem, da takšen element dizajna ni upodobljen na ozadju, ki spominja na bankovec, ali
                              
                           
                                 (d)
                              
                              
                                 enostranske reprodukcije, ki upodabljajo del sprednje ali zadnje strani eurobankovca, pod pogojem, da je takšen del manjši od ene tretjine originalne sprednje ali zadnje strani eurobankovca, kakor je določeno v členu 1, ali
                              
                           
                                 (e)
                              
                              
                                 reprodukcije, narejene iz materiala, ki se jasno razlikuje od papirja ter je po videzu in otipu izrazito drugačen od materiala, ki se uporablja za bankovce, ali
                              
                           
                                 (f)
                              
                              
                                 nefizične reprodukcije, dostopne elektronsko na spletnih straneh, po žici ali brezžično, ali preko drugih sredstev, ki posameznikom omogočajo dostop do teh nefizičnih reprodukcij s kraja ali v času, ki ga sami izberejo, če:
                                 
                                             —
                                          
                                          
                                             je beseda SPECIMEN (vzorec) (ali njena ustreznica v drugem uradnem jeziku Evropske unije) vtisnjena diagonalno čez reprodukcijo v pisavi Arial ali Arialu podobni pisavi,
                                          
                                       
                                             —
                                          
                                          
                                             resolucija elektronske reprodukcije v njeni 100-odstotni velikosti ne presega 72 pik na palec (pnp),
                                          
                                       
                                             —
                                          
                                          
                                             je dolžina besede SPECIMEN (ali njena ustreznica v drugem uradnem jeziku Evropske unije) enaka vsaj 75 % dolžine reprodukcije,
                                          
                                       
                                             —
                                          
                                          
                                             je višina besede SPECIMEN (ali njena ustreznica v drugem uradnem jeziku Evropske unije) enaka vsaj 15 % širine reprodukcije in
                                          
                                       
                                             —
                                          
                                          
                                             je beseda SPECIMEN (ali njena ustreznica v drugem uradnem jeziku Evropske unije) prikazana v neprozorni barvi, ki je kontrastna prevladujoči barvi zadevnega eurobankovca, kakor je določeno v členu 1.
                                          
                                       
                           
                  
                     5.   Izjemoma lahko ECB ali zadevna NCB, kot je primerno, po prejemu pisne zahteve soglaša z izvzetjem reprodukcije, ki ne ustreza merilom iz odstavka 3, iz prepovedi, določene v odstavku 2, če ECB ali zadevna NCB šteje, da širša javnost reprodukcije ne more pomotoma zamenjati za pristne eurobankovce, kakor je določeno v členu 1. Kadar je reprodukcija izdelana na ozemlju ene same države članice, katere valuta je euro, se takšne zahteve za izvzetje naslovijo na NCB navedene države članice. V vseh drugih primerih se takšne zahteve naslovijo na ECB.
                  
                  
                     6.   Pravila za reprodukcijo eurobankovcev se uporabljajo tudi za eurobankovce, ki so bili vzeti iz obtoka ali so izgubili status zakonitega plačilnega sredstva po tem sklepu.“
                  
               
            
         
         
            Člen 2
            Končne določbe
            Ta sklep začne veljati dvajseti dan po objavi v Uradnem listu Evropske unije.
         
         
            V Frankfurtu na Majni, 4. decembra 2020
            
               
                  Predsednica ECB
               
               Christine LAGARDE
            
         
         
            (1)  Sklep ECB/2013/10 z dne 19. aprila 2013 o apoenih, specifikacijah, reprodukciji, zamenjavi in jemanju eurobankovcev iz obtoka (UL L 118, 30.4.2013, str. 37).